## Rješenje kojim se društvu Intesa Holding International S. A. Luxembourg, ne odobrava status institucionalnog ulagatelja

### NN 100/2006 (13.9.2006.), Rješenje kojim se društvu Intesa Holding International S. A. Luxembourg, ne odobrava status institucionalnog ulagatelja

# HRVATSKA AGENCIJA ZA NADZOR FINANCIJSKIH USLUGA

**2305**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) te članka 102. stavak 3. Zakona o tržištu vrijednosnih papira
(»Narodne novine« br. 84/02), temeljem zahtjeva društva Intesa Holding
International S. A. Luxembourg, 19-21, boulevard du Prince Henri, zastupanog po
opunomoćeniku Privrednoj banci Zagreb d.d. Zagreb, Račkoga 6, za odobrenje
statusa institucionalnog ulagatelja, Hrvatska agencija za nadzor financijskih
usluga, na sjednici održanoj 7. rujna 2006. godine, donijela je

## RJEŠENJE

1. Društvu Intesa Holding International S. A. Luxembourg, 19-21, boulevard du
Prince Henri, ne odobrava se status institucionalnog ulagatelja.
2. Ovo rješenje objavit će se u »Narodnim novinama«.

```
Obrazloženje
```

Društvo Intesa Holding International S. A. Luxembourg, 19-21, boulevard du
Prince Henri (u daljnjem tekstu: Podnositelj zahtjeva), zastupano po
opunomoćeniku Privrednoj banci Zagreb d.d. Zagreb, Račkoga 6, podnijelo je 14.
srpnja 2006. godine, Hrvatskoj agenciji za nadzor financijskih usluga (u
daljnjem tekstu: Agencija), zahtjev za odobrenje statusa institucionalnog
ulagatelja, sukladno odredbi članka 102. stavak 3. Zakona o tržištu vrijednosnih
papira, a dana 20. srpnja 2006. godine, dopunu toga zahtjeva.
U privitku zahtjeva Podnositelj zahtjeva dostavio je Izvadak iz Trgovačkog
sudskog registra Luksemburg, od 22. svibnja 2006. godine, Bilancu te Dodatak
Bilanci sa stanjem na dan 31. ožujka 2006. godine, Statut, punomoć za zastupanje
i izjavu ovlaštenih osoba Podnositelja zahtjeva o ulaganju u vrijednosne papire.
Uvidom u Izvadak iz Trgovačkog sudskog registra Luksemburg za Podnositelja
zahtjeva, od 22. svibnja 2006. godine, utvrđeno je da je Podnositelj zahtjeva
dioničko društvo osnovano 30. lipnja 1993. godine, čiji je temeljni kapital
2.897.558.699 eura, a predmet poslovanja preuzimanje poslovnih udjela u
društvima i pravnim osobama koje imaju sjedište izvan Italije i koje obavljaju
svoju djelatnost u sferi bankarskog i financijskog poslovanja te organizacija i
koordinacija imovinskih i financijskih pitanja tih poslovnih udjela.
Temeljem uvida u podatke iz Bilance te Dodatka Bilanci sa stanjem na dan 31.
ožujka 2006. godine, utvrđeno je da Podnositelj zahtjeva svoja novčana sredstva
investira u vrijednosne papire banaka i udjele u drugim financijskim
institucijama.
Prema izjavi ovlaštenih osoba Podnositelja zahtjeva o ulaganju u vrijednosne
papire, prema njihovim saznanjima i uvjerenjima, kao i prema propisima i
zakonima na snazi u Luxembourgu, te u skladu s djelatnostima tvrtke, Intesa
Holding International ovlaštena je, a već je to i prije radila, investirati u
vrijednosnice i/ili trgovati vrijednosnicama.
Sukladno odredbi članka 102. stavak 1. Zakona o tržištu vrijednosnih papira,
Agencija će pravnoj osobi odobriti status institucionalnog ulagatelja ako utvrdi
da ta pravna osoba svoja novčana sredstva ulaže u vrijednosne papire radi
ostvarenja dobiti na temelju razlike u cijeni ili radi zaštite financijske
imovine od tržišnih rizika, te da ima iskustva u ulaganju u vrijednosne papire i
u trgovanju vrijednosnim papirima.
U provedenom postupku utvrđeno je da je Podnositelj zahtjeva, strana pravna
osoba osnovana radi preuzimanja i držanja poslovnih udjela u društvima i pravnim
osobama koje imaju sjedište izvan Italije i koje obavljaju svoju djelatnost u
sferi bankarskog i financijskog poslovanja te organizacije i koordinacije
imovinskih i financijskih pitanja tih poslovnih udjela te da u skladu s tim
Podnositelj zahtjeva drži određeni portfelj vrijednosnih papira izdavatelja,
trgovačkih društava i banaka, koji su, pak, međusobno povezane osobe.
Isto tako, Podnositelj zahtjeva pri tom ne ulaže svoja novčana sredstva
kontinuirano, obrtimice u druge vrijednosne papire, radi ostvarenja dobiti na
temelju razlike u cijeni ili radi zaštite financijske imovine od tržišnih
rizika, ne prikuplja novčana sredstava od drugih osoba i ne posreduje za njih u
trgovanju vrijednosnim papirima, a način i obim trgovanja vrijednosnim papirima
od strane Podnositelja zahtjeva, ne može se izjednačiti s onima institucionalnih
ulagatelja, određenih odredbom članka 2. stavka 1. točke 9. Zakona o tržištu
vrijednosnih papira, niti se slijedom svega navedenoga može smatrati da
Podnositelj zahtjeva ima iskustva: u ulaganju u vrijednosne papire i trgovanju
vrijednosnim papirima, upravljanju portfeljem u smislu izloženosti tržišnim
rizicima, niti obavljanju fiducijarne funkcije.
Nakon provedenog postupka, Agencija ocjenjuje da nisu ispunjeni uvjeti da se
Podnositelju zahtjeva odobri status institucionalnog ulagatelja pa je temeljem
odredbe članka 102. stavka 3. Zakona o tržištu vrijednosnih papira, riješeno je
kao u izreci.

POUKA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/22
Urbroj: 326-101/06- 3
Zagreb, 7. rujna 2006.

Predsjednik Uprave
**Ante Samodol**, v. r.

Rješenje, NN 100/2006-2305
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)